**Johannes Martens** (1870–1938) var en norsk politiker (H), presse- og reklamemann.

Liv og virke
------------

Han var prestesønn og vokste opp flere steder i Nord-Norge og Hordaland, der han også hadde sin slekt fra. Han gikk Bergen katedralskole og Skien latinskole, tok så offisersutdannelse ved Krigsskolen og til slutt juridisk embedseksamen ved Det Kongelige Frederiks Universitet i 1894.

Vårsemesteret 1893 var han formann i Den Konservative Studenterforening, som hadde blitt stiftet to år tidligere. Etter studiene var han innom et sakførerkontor, men ble sommeren 1895 ansatt som sekretær i Kristiania konservative forening og Yngre konservatives forening, nå Oslo Høyre. Fra 1899 til 1906 var Martens sekretær for De konservative foreningers sentralstyre (Høyres generalsekretær).

Martens begynte allerede i studiedagene å skrive for norske og utenlandske aviser. Da han fratrådte som generalsekretær, gikk han, som flere av sine forgjengere, over til en stilling i høyrepressen. I 1906 kjøpte han *Hamar Stiftstidende*, og han viste en vel så stor interesse for den forretningsmessige delen av avisdriften. Han hadde også styreverv i Den Konservative Presses Forening, Norsk Bladeierforening og Norsk Presseforbund.

I 1916 solgte han *Hamar Stiftstidende* til et nytt aksjeselskap, som også kjøpte *Oplandenes Avis*. Martens flyttet tilbake til Kristiania, men beholdt kontakten med Hamar som aksjonær og styreformann i det nye utgiverselskapet fra 1916 til 1931.

I 1918 gikk Martens og Joachim Rose Deist sammen om å kjøpe et av datidens ledende reklamebyråer, Høydahl Ohme. Martens ble disponent for annonseavdelingen. I 1920 overtok han som direktør i *Morgenbladet*, og i 1937 som direktør i *Norges Handels- og Sjøfartstidende*.

Han giftet seg i 1896 med Christiane Margrethe Winsnes, datter av skipsreder og konsul Christian Moltzau Winsnes i Skien.

Referanser
----------

1. 1 2   Digitalarkivet, «Ministerialbok for Målselv prestegjeld, Målselv sokn 1863–1872 (1924P)», oppført som Johannes, besøkt 22. juni 2023[Hentet fra Wikidata]
2. 1 2   Digitalarkivet, «Ministerialbok for Uranienborg prestegjeld 1936–1948», besøkt 22. juni 2023[Hentet fra Wikidata]
3. 1 2 3 4  Daae, Anders m.fl. (red.) (1914). *Studenterne fra 1889: biografiske meddelelser samlet til 25-aars-jubilæet 1914*. Trondhjem. s. 155–157.
4. 1 2 3  Rieber-Mohn, Christian Joachim (1947). *Hamar Stiftstidende 1847–1947: med stikka gjennom 100 år*. Hamar. s. 163–174.

| * v
* d
* r
Høyres generalsekretærer |
| --- |
| Fredrik Steffens (1884–1892) **·** Benjamin Vogt (1892–1897) **·** Hakon Berger (1898) **·** Thorstein Diesen (1898–1899) **·** Johannes Martens (1899–1906) **·** Adolph Helwig (1907–1913) **·** Joachim Rose Deist (1913) **·** Harald Gram (1914–1936) **·** Herman Smitt Ingebretsen (1936–1940) **·** Birger Gotaas (1945–1946) **·** Leif Helberg (1946–1956) **·** Holger Ursin (1956–1963) **·** Kåre Willoch (1963–1965) **·** Gudvin Låder Ve (1965–1970) **·** Erling Norvik (1970–1974) **·** Fridtjov Clemet (1974–1986) **·** Svein Grønnern (1986–1995) **·** Eirik Moen (1995–2001) **·** Trond Reidar Hole (2001–2009) **·** Lars Arne Ryssdal (2009–2016) **·** John-Ragnar Aarset 2016–2020 **·** Tom Erlend Skaug (2020–) |